SK Úradný vestník Európskej únie C 129/22

Oznámenie o začatí antidumpingového konania týkajúceho sa dovozu etylalkoholu s pôvodom v Guatemale a Pakistane

(2005/C 129/05)

Komisii bol doručený podnet v súlade s článkom 5 nariadenia Rady (ES) č. 384/96 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1), naposledy zmenené a doplnené nariadením (ES) č. 641/2004 (2), ktorý uvádza, že dovoz etylalkoholu s pôvodom v Guatemale a Pakistane (ďalej len „príslušné krajiny“) je dumpingový a že teda spôsobuje značnú ujmu výrobnému odvetviu Spoločenstva.

1. Podnet

Podnet bol podaný 11. apríla 2005 Združením výrobcov priemyselného etanolu EÚ (CIEP) (ďalej len „navrhovateľ“) v mene výrobcov predstavujúcich väčšiu časť, v tomto prípade 30 %, celkovej výroby etylalkoholu v Spoločenstve.

2. Výrobok

Výrobok, ktorý má byť dumpingový je etylalkohol, denaturovaný alebo nedenaturovaný, s objemovým alkoholometrickým titrom 80 % vol alebo vyšším s pôvodom v Guatemale a Pakistane (ďalej len „príslušný výrobok“), zvyčajne zaradený pod kódmi KN 2207 10 00 a ex 2207 20 00. Tieto kódy KN slúžia len na informačné účely.

3. Tvrdenie o dumpingu

Tvrdenia o dumpingu, pokiaľ ide o Guatemalu a Pakistan, sa zakladajú na porovnaní normálnej hodnoty stanovenej na základe domácich cien, s vývoznou cenou príslušného výrobku do Spoločenstva.

Na základe toho je stanovené dumpingové rozpätie výrazné pre všetky príslušné vyvážajúce krajiny.

4. Tvrdenie o ujme

Navrhovateľ poskytol dôkazy o tom, že dovoz príslušného výrobku z Guatemaly a Pakistanu sa celkovo zvýšil v absolútnej hodnote a v hodnote podielu na trhu.

Objemy a ceny dovezeného príslušného výrobku mali údajne, okrem iných dôsledkov, negatívny dosah na podiel na trhu, predávané množstvá a úroveň účtovaných cien výrobným odvetvím Spoločenstva, čo viedlo k značným nepriaznivým vplyvom na celkovú výrobu a finančnú situáciu výrobného odvetvia Spoločenstva.

5. Postup

Keďže Komisia po konzultácii s Poradným výborom stanovila, že podnet bol podaný výrobným odvetvím Spoločenstva alebo v jeho mene, a že existujú dostatočné dôkazy na začatie konania, začína týmto prešetrovanie v súlade s článkom 5 základného nariadenia.

5.1. Postup stanovenia dumpingu a ujmy

Na základe prešetrovania sa stanoví, či je príslušný výrobok pôvodom z Guatemaly a Pakistanu dumpingový a či tento dumping spôsobuje ujmu.

a) Odber vzorky

Vzhľadom na zjavne veľký počet strán zúčastnených na tomto konaní sa Komisia v súlade s článkom 17 základného nariadenia môže rozhodnúť o pristúpení k odberu vzorky.

i) Odber vzorky v prípade vývozcov/výrobcov v Pakistane

Aby sa Komisia mohla rozhodnúť o nevyhnutnosti odberu vzorky a v kladnom prípade vzorku odobrať, všetci vývozcovia/výrobcovia alebo zástupcovia konajúci v ich mene sú týmto vyzvaní na prihlásenie sa kontaktovaním Komisie a predložením nasledujúcich údajov o ich spoločnosti či spoločnostiach v lehote stanovenej v ods. 6 písm. b) bod i) a vo forme uvedenej v odseku 7:

— meno, adresa, e-mailová adresa, číslo telefónu a faxu a/alebo telexu a kontaktná osoba,

— obrat v miestnej mene a objem príslušného výrobku v tonách predaného na vývoz do Spoločenstva v období od 1. apríla 2004 do 31. marca 2005,

— obrat v miestnej mene a objem predaja príslušného výrobku v tonách predaného na domácom trhu v období od 1. apríla 2004 do 31. marca 2005,

— informácie o tom, či má spoločnosť v úmysle požiadať o individuálne rozpätie (3) (individuálne rozpätie môže požadovať len výrobca),

— presný popis činnosti spoločnosti vzhľadom na výrobu príslušného výrobku,

— meno a presný popis činnosti všetkých spriaznených spoločností (4) zapojených do výroby a/alebo predaja (domáceho či na vývoz) príslušného výrobku,

— akékoľvek iné príslušné informácie, ktoré by Komisii pomohli pri výbere vzorky,

— súhlas spoločnosti s jej začlenením do odberu vzorky, čo znamená poskytnutie odpovedí na dotazník a súhlas s prešetrením týchto odpovedí na mieste.

Komisia sa za účelom získania informácií nevyhnutných pre výber vzorky týkajúcich sa vývozcov/výrobcov navyše obráti na orgány krajín vývozu a na akékoľvek známe združenia vývozcov/výrobcov.

ii) Odber vzorky výrobcov Spoločenstva

Vzhľadom na veľký počet výrobcov Spoločenstva podporujúcich podnet má Komisia v úmysle prešetriť ujmu spôsobenú výrobnému odvetviu Spoločenstva prostredníctvom odberu vzoriek.

Aby sa Komisii umožnil výber vzorky, všetci výrobcovia Spoločenstva sú týmto vyzvaní na predloženie nasledujúcich údajov o ich spoločnosti či spoločnostiach v lehote stanovenej v odseku 6 písm. b) bod i):

— meno, adresa, e-mailová adresa, číslo telefónu a faxu a/alebo telexu a kontaktná osoba,

— celkový obrat spoločnosti v eurách v období od 1. apríla 2004 do 31. marca 2005,

— presný popis činnosti spoločnosti vzhľadom na výrobu príslušného výrobku,

— hodnota predaja príslušného výrobku na trhu Spoločenstva v eurách v období od 1. apríla 2004 do 31. marca 2005,

— objem predaja príslušného výrobku v tonách na trhu Spoločenstva v období od 1. apríla 2004 do 31. marca 2005,

— objem výroby príslušného výrobku v tonách období od 1. apríla 2004 do 31. marca 2004,

— meno a presný popis činnosti všetkých spriaznených spoločností zapojených do výroby a/alebo predaja príslušného výrobku,

— akékoľvek iné príslušné informácie, ktoré by Komisii pomohli pri výbere vzorky,

— súhlas spoločnosti s jej začlenením do výberu vzoriek, čo znamená poskytnutie odpovedí na dotazník a súhlas s prešetrením týchto odpovedí na mieste.

Komisia sa s cieľom získať informácie nevyhnutné pre výber vzorky týkajúcej sa vývozcov Spoločenstva navyše obráti na združenie výrobcov Spoločenstva (CIEP).

iii) Konečný výber vzoriek

Všetky zúčastnené strany, ktoré si želajú predložiť akékoľvek príslušné informácie týkajúce sa výberu vzoriek tak musia urobiť v lehote stanovenej v odseku 6 písm. b) bod ii).

Komisia má v úmysle pristúpiť ku konečnému výberu vzoriek po porade s príslušnými stranami, ktoré vyjadrili ochotu byť začlenené do výberu vzoriek.

Spoločnosti začlenené do výberu vzoriek musia predložiť odpovede na dotazník v lehote stanovenej v odseku 6 písm. b) bod iii) a musia spolupracovať v rámci prešetrovania.

V prípade nedostatočnej spolupráce môže Komisia v súlade s článkom 17 ods. 4 a článkom 18 základného nariadenia založiť svoje zistenia na skutočnostiach, ktoré má k dispozícii. Zistenia založené na dostupných skutočnostiach môžu byť pre príslušnú stranu menej priaznivé, ako je uvedené v odseku 8 tohto oznámenia.

b) Dotazníky

S cieľom získať informácie nevyhnutné na prešetrovanie zašle Komisia dotazníky výrobnému odvetviu Spoločenstva začlenenému do výberu vzoriek a všetkým združeniam výrobcov v Spoločenstve, vývozcom/výrobcom v Pakistane začleneným do výberu vzoriek, vývozcom/výrobcom v Guatemale, všetkým združeniam vývozcov/výrobcov, dovozcom začleneným do výberu vzoriek, všetkým združeniam dovozcov uvedeným v podnete a orgánom príslušných krajín vývozu.

i) Vývozní výrobcovia v Guatemale

Všetky takéto zúčastnené strany by mali bezodkladne kontaktovať Komisiu faxom, najneskôr však v lehote stanovenej v odseku 6 písm. a) bod i), s cieľom zistiť, či sú v podnete uvedené a v prípade potreby požiadať o dotazník, keďže lehota uvedená v odseku 6 písm. a) bod ii) pre všetky zúčastnené strany.

ii) Vývozcovia/výrobcovia v Pakistane požadujúci individuálne rozpätie

Vývozcovia/výrobcovia v Pakistane požadujúci individuálne rozpätie na účely uplatňovania článku 17 ods. 3 a článku 9 ods. 6 základného nariadenia musia vyplnené dotazníky predložiť v lehote stanovenej v odseku 6 ods. a) bod ii) tohto oznámenia. Preto musia o dotazník požiadať v lehote stanovenej v odseku 6 písm. a) bod i). Zúčastnené strany si však musia byť vedomé skutočnosti, že ak sa v prípade vývozcov/výrobcov pristúpi k odberu vzorky, Komisia sa môže rozhodnúť, že pre ne nevypočíta individuálne rozpätie, ak by bol počet vývozcov/výrobcov taký veľký, že individuálne prešetrovanie by bolo nadmieru obtiažne a prekážalo by včasnému ukončeniu prešetrovania.

c) Zhromažďovanie informácií a vypočutie

Týmto sa všetky zúčastnené strany vyzývajú, aby oznámili svoje stanoviská, predložili informácie iné ako odpovede na dotazník a poskytli podporné dôkazy. Informácie a podporné dôkazy sa musia Komisii doručiť v lehote stanovenej ďalej v odseku 6 písm. b) bod ii).

Komisia môže okrem toho vypočuť zúčastnené strany, pokiaľ predložia žiadosť, ktorá preukáže, že existujú konkrétne dôvody na ich vypočutie. Táto žiadosť sa musí predložiť v rámci lehoty stanovenej v odseku 6 písm. a) bod ii).

5.2. Postup hodnotenia záujmu Spoločenstva

V prípade, ak sú tvrdenia o dumpingu a ním spôsobenej ujme opodstatnené, príjme sa v súlade s článkom 21 základného nariadenia rozhodnutie, či by prijatie antidumpingových opatrení nebolo v rozpore so záujmom Spoločenstva. Za týmto účelom sa môžu výrobné odvetvie Spoločenstva, dovozcovia, ich zastupujúce združenia, reprezentatívni používatelia a organizácie zastupujúce spotrebiteľov, pokiaľ preukážu, že medzi ich činnosťou a príslušným výrobkom existujú objektívne súvislosti, vo všeobecnej lehote stanovenej v odseku 6 písm. a) bod ii) prihlásiť a poskytnúť Komisii informácie. Strany, ktoré konali v súlade s predchádzajúcou vetou, môžu požiadať o vypočutie, pokiaľ uvedú osobitné dôvody na ich vypočutie v rámci lehoty stanovenej v odseku 6 písm. a) bod iii). Treba poznamenať, že informácie predložené podľa článku 21 sa budú brať do úvahy, ak boli v čase predloženia podložené praktickými dôkazmi.

6. Lehoty

a) Všeobecné lehoty

i) Pre strany na vyžiadanie dotazníka

Všetky zúčastnené strany by mali požiadať o dotazník čo najskôr, najneskôr 15 dní po uverejnení tohto oznámenia v Úradnom vestníku Európskej únie.

ii) Pre strany, na to, aby sa prihlásili na predloženie odpovedí na dotazník a akýchkoľvek ostatných informácií

Všetky zúčastnené strany, ak majú byť ich vyjadrenia počas vyšetrovania zohľadnené, sa musia prihlásiť kontaktovaním Komisie, oznámiť svoje stanoviská a predložiť odpovede na dotazník alebo akékoľvek ostatné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že uplatnenie väčšiny procesných práv stanovených v základnom nariadení závisí od prihlásenia sa príslušnej strany v rámci uvedeného obdobia.

Spoločnosti vybrané do vzorky musia predložiť odpovede na dotazník v lehote uvedenej v ods. 6 písm. b) bod iii).

iii) Vypočutie

V rámci uvedenej 40-dňovej lehoty môžu všetky zúčastnené strany tiež požiadať o vypočutie Komisiou.

b) Osobitná lehota týkajúca sa odberu vzorky

i) Informácie špecifikované v odseku 5.1 písm. a) bodu i) treba Komisii doručiť do 15 dní odo dňa uverejnenia tohto oznámenia v Úradnom vestníku Európskej únie, za predpokladu, že Komisia zamýšľa konzultovať svoj konečný výber s príslušnými stranami, ktoré prejavili svoju ochotu byť zaradené do vzorky do 21 dní od uverejnenia tohto oznámenia v Úradnom vestníku Európskej únie.

ii) Všetky ďalšie závažné informácie týkajúce sa výberu vzorky s odvolaním sa na odsek 5.1 písm. a) bod iii) musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Odpovede na dotazník od strán zaradených do vzorky musia byť Komisii doručené do 37 dní odo dňa oznámenia o ich zaradení do vzorky.

7. Písomné podania, odpovede na dotazník a korešpondencia

Všetky podania a žiadosti predložené zúčastnenými stranami musia byť vypracované písomne (nie v elektronickej forme, ak nie je uvedené inak) a musia uvádzať názov, adresu, e-mailovú adresu, číslo telefónu a faxu a/alebo telexové čísla zúčastnenej strany. Všetky písomné podania, vrátane informácií vyžadovaných v tomto oznámení, odpovedí na dotazník a korešpondencie, ktoré zúčastnené strany poskytli ako dôverné, sa označujú ako „Obmedzené“ (5) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter s označením „Na účely kontroly zúčastnenými stranami“.

Adresa Komisie na korešpondenciu:

European Commission Directorate General for Trade Directorate B Office: J-79 5/16 B-1049 Brussels. Fax: (32-2) 295 65 05

8. Odmietnutie spolupráce

V prípadoch, ak ktorákoľvek zo zúčastnených strán odmietne sprístupniť alebo neposkytne potrebné informácie v rámci lehoty alebo významnou mierou brzdí prešetrovanie, v súlade s článkom 18 základného nariadenia sa môžu dočasné alebo konečné, pozitívne alebo negatívne zistenia stanoviť na základe skutočností, ktoré sú k dispozícii.

Ak sa zistí, že ktorákoľvek zo zúčastnených strán poskytla nepravdivé alebo zavádzajúce informácie, dané informácie sa nebudú brať do úvahy a môžu sa využiť dostupné skutočnosti. Ak niektorá zo zúčastnených strán nespolupracuje alebo spolupracuje iba čiastočne, a zistenia sa preto zakladajú na dostupných skutočnostiach podľa článku 18 základného nariadenia, výsledok môže byť pre túto stranu menej priaznivý, než by tomu bolo v prípade jej spolupráce.

9. Časový plán prešetrovania

Podľa článku 6 ods. 9 základného nariadenia bude prešetrovanie uzavreté do 15 mesiacov odo dňa uverejnenia tohto oznámenia v Úradnom vestníku Európskej únie. V súlade s článkom 7 ods. 1 základného nariadenia možno predbežné opatrenia zaviesť najneskôr do 9 mesiacov od uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, p. 1. Nariadenie naposledy zmenené a doplnené nariadením (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. ES L 77, 13.3.2004, s.12

(3) O individuálne rozpätie môžu požiadať v súlade s článkom 17 ods. 3 základného nariadenia spoločnosti, ktoré nie sú zahrnuté do výberovej vzorky.

(4) Usmernenia týkajúce sa významu spriaznených spoločností možno nájsť v článku 143 nariadenia Komisie (EHS) č. 2454/93, ktoré stanovuje ustanovenia pre implementáciu nariadenia Rady (EHS) č. 291/92 stanovujúce Colný kódex Spoločenstva (Ú. v. ES L 253, 11.10.1993, s. 1).

(5) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) 1994 (Antidumpingová dohoda).